Em König si di Tüecher nümm us em Chopf. Aus Sunnekönig het er sofort settegi müesse haa. Er het ne d Bezeichnig vo de kroaatische Ritersoudaate ggää u het am Hoof sogaar ds Amt vom Cravatier  iigfüert. U wiu dr König di nöie Haustüecher het treit, hei sini Hööfling u di Adeligen im Land o sofort settegi müesse haa. U wiu Pariis scho denn dr Modetämpu vo den obere Zäätuusig z ganz Öiropa isch gsii, het sech d Grawatte wi dr Blitz vo Portugal bis uf Ängland u Dütschland verbreitet. U aunenorte het si «corbata», «cravatta», «cravat»oder äänlech gheisse, auso eigetlech eifach «Kroaat».